I Blenstrup by kan man i den grad mærke julestemningen. Byen er nemlig pyntet op fra top til tå - med blandt andet lys, nisser og snemænd. - Nu er vi i Blenstrups Udsmykningsgruppe ved at være i mål med årets juletrylleri. Vi håber, at udsmykningen af byen vil vække lidt glæde, lys og varme i en ellers mørk tid, skriver Mai Møller Bjerregaard på Facebook. - Det er fedt at være med, fordi man kan bruge sin kreativitet, og det er en god fællesskabsfølelse, fortæller Mai Møller Bjerregaard til TV2 Nord. Du kan se billeder af den fine udsmykning nederst i artiklen Gennem vinduerne til byens gamle brugs, kan man se ind i en lille lysning i en mørk skov, hvor der masser af liv og god stemning. Skovens dyr er samlet og midt i sneen har byens drillenisser - Birk, Kvist, Stub, Knirke og Pil - fået selskab af tre nye små nissevenner. På torvet har et lille skilt, fået en helt særlig gæst til at lande med kane, gaver og en lysende Rudolf. Det er selvfølgelig selveste julemanden, der har lagt vejen forbi Blenstrup. På pladsen ved boligforeningen og ved vendepladsen glimter store snefnug i træerne, og store, smilende snemænd med høje hatte, holder øje med dagens trafik.

Referat:
Masser af lys, nisser og store snemænd fylder bybilledet i Blenstrup by.